อบจ.ลพบุรี สนับสนุนชุดตรวจสารเสพติด 139,100 ชุด รวมมูลค่ากว่า 5.9 ล้านบาท มอบ 9 หน่วยงาน เพิ่มประสิทธิภาพการป้องกันและแก้ไขปัญหายาเสพติดในพื้นที่

วันที่ 29 ตุลาคม 2569 ที่ ห้องประชุมชั้น 4 องค์การบริหารส่วนจังหวัดลพบุรี นายวีรพงศ์ ฤทธิ์รอด ผู้ว่าราชการจังหวัดลพบุรี เป็นประธานเปิดโครงการจัดหาชุดตรวจสารเสพติดในปัสสาวะ โดยมี นางอรพิน จิระพันธุ์วาณิช นายกองค์การบริหารส่วนจังหวัดลพบุรี พร้อมด้วยหัวหน้าส่วนราชการ ผู้แทนหน่วยงานภาครัฐ และข้าราชการตำรวจ ทหาร เข้าร่วมกิจกรรม

ทั้งนี้องค์การบริหารส่วนจังหวัดลพบุรีเล็งเห็นถึงความสำคัญของการป้องกันและแก้ไขปัญหายาเสพติด ซึ่งส่งผลกระทบต่อสุขภาพ ความปลอดภัย และคุณภาพชีวิตของประชาชน จึงได้จัดทำโครงการดังกล่าวขึ้นเพื่อสนับสนุนชุดตรวจสารเสพติดในปัสสาวะ สำหรับใช้เป็นเครื่องมือในการเฝ้าระวัง คัดกรอง และค้นหาผู้เสพหรือผู้ติดยาเสพติด เพื่อนำเข้าสู่กระบวนการบำบัดรักษาและฟื้นฟูสมรรถภาพอย่างเหมาะสม ตามแนวทางภาครัฐ ตลอดจนส่งเสริมการบูรณาการการทำงานร่วมกันระหว่างหน่วยงานที่เกี่ยวข้องอย่างเป็นรูปธรรมและต่อเนื่อง
สำหรับชุดตรวจสารเสพติดในปัสสาวะที่ทางองค์การบริหารส่วนจังหวัดลพบุรี ให้การสนับสนุนหน่วยงานที่เข้าร่วมพิธีรับมอบ 6 ประเภท ประกอบด้วย 1.ชุดทดสอบสารเสพติดชนิดตรวจสารเสพติดแบบ 2 สาร เมทแอมเฟตามีนและกัญชา จำนวน 36,550 ชุด 2.ชุดทดสอบสารเมทแอมเฟตามีน 72,500 ชุด 3.ชุดทดสอบสารกัญชา 8,300 ชุด 4.ชุดทดสอบสารกลุ่มโอปิออยด์/มอร์ฟีน 650 ชุด 5.ชุดทดสอบสารโคเคนอีน 50 ชุด และ 6.ชุดทดสอบสารเคตามีน 21,050 ชุด รวม 139,100 ชุด งบประมาณทั้งสิ้น 5,950,000 บาท ให้แก่ 9 หน่วยงานเครือข่าย เพื่อนำไปใช้ปฏิบัติภารกิจในพื้นที่ได้แก่ 1.ศูนย์อำนวยการป้องกันและปราบปรามยาเสพติดจังหวัดลพบุรี (ศอ.ปส.จ.ลบ.) 2.หน่วยบัญชาการสงครามพิเศษ 3.กองพลทหารปืนใหญ่ ค่ายสิริกิติ์ 4.กรมทหารราบที่ 31 รักษาพระองค์ 5.กองบริการ ศูนย์การทหารปืนใหญ่ ค่ายภูมิพล 6.กองพันทหารราบที่ 2 กรมทหารราบที่ 31 รักษาพระองค์ 7.กองพันทหารราบที่ 3 กรมทหารราบที่ 31 รักษาพระองค์ 8.กองพันทหารปืนใหญ่ที่ 722 กรมทหารปืนใหญ่ที่ 72 และ 9.กองพันทหารปืนใหญ่ที่ 723 กรมทหารปืนใหญ่ที่ 72
ซึ่งการสนับสนุนครั้งนี้เป็นการบูรณาการความร่วมมือระหว่างองค์กรปกครองส่วนท้องถิ่น หน่วยงานภาครัฐ และหน่วยทหาร เพื่อเพิ่มประสิทธิภาพการป้องกันและปราบปรามยาเสพติด ลดผลกระทบต่อประชาชน และร่วมสร้างสังคมที่ปลอดภัย ห่างไกลยาเสพติดอย่างยั่งยืนต่อไป

Cr.ประชาสัมพันธ์องค์การบริหารส่วนจังหวัดลพบุรี

ข่าว : สำนักงานประชาสัมพันธ์จังหวัดลพบุรี

